Simona Halep, Ana Bogdan și Jaqueline Cristian au fost eliminate încă din primul tur al turneului WTA Miami 2024. Astfel, singura șansă a României să aibă o sportivă care să avanseze în competiție este un succes al târgoviștencei în meciul Sloane Stephens – Sorana Cîrstea.
Clasată pe locul 24 în ierarhia WTA, Cîrstea are parte de o adversară complicată. Americanca Stephens ocupă pozția 41 în ierarhia globală, însă vine după o victorie categorică obținută contra nemțoaicei Angelique Kerber.
Stephens a învins-o pe Kerber cu 6-2, 6-3 într-o partidă care a durat o oră și 11 minute. În plus, americanca are ascendent moral în fața Soranei, pe care a învins-o în turul secund la Indian Wells, scor 6-0, 7-5.
Totuși, Sorana Cîrstea a câștigat la Doha contra lui Stephens, în februarie, cu 6-3, 6-2, iar în ultimele patru înfruntări directe scorul este 2-2. Așadar, chiar dacă Stephens este o adversară redutabilă, românca păstrează șanse la victorie. Ea este ajutată la Miami să se antreneze de managerul Enric Molina, așa cum FANATIK.ro a anunțat în exclusivitate.
Meciul dintre Stephens și Cîrstea se joacă vineri, 22 martie și va începe după ora 21:30. Duelul va fi televizat în România pe postul Digisport 2 și poate fi urmărit în format LIVE VIDEO și pe FANATIK.ro.
Ora de start a partidei depinde de cum se vor desfășura celelalte meciuri disputate în aceeași zi. Meciul poate fi, deci, decalat pentru o oră mai târzie.
În cazul unei victorii în meciul contra lui Sloane Stephens, Cîrstea va juca în următorul tur contra câștigătoarei partidei dintre rusoaica Daria Kasatkina (nr. 10 WTA) și americanca Claire Liu (nr. 114 WTA).
Dacă nu reușește să se califice, Sorana Cîrstea va trebui să se pregătească pentru sezonul de zgură, la fel ca Simona Halep și celelalte românce eliminate deja de la WTA Miami 2024.
Cotele oferite de către bookmakeri o indică pe americancă drept favorită în meciul contra Soranei Cîrstea. Cota pe victoria lui Stephens este 1,72, în timp ce un succes al româncei care cota 2,12.
Precedentele două confruntări Sloane Stephens – Sorana Cîrstea s-au încheiat după două seturi. Cota pentru sub 2,5 seturi în partida de la Miami este 1,57. Un meci cu mai mult de două seturi le oferă pariorilor cota 2,34.
Ediția din 2024 a WTA Miami este una bogat în controverse, dramă și chiar tragedie. După sinuciderea iubitului său, Aryna Sabalenka a răbufnit pe Instagram. De asemenea, Simona Halep a susținut o conferință de presă incendiară, după eliminarea suferită în fața Paulei Badosa.
Pentru fanii români ai tenisului, meciul Soranei Cîrstea este unul de interes major. O calificare a târgoviștencei nu doar că ar fi o performanță excelentă a acesteia, dar ar păstra șansele unei sportive din România să aibă un parcurs bun în competiție.